  Анжелика Тихонова корреспондент 28-тӥ куартолэзе Можга ёросысь Кватчи гуртысь школалэн борддор вылаз истори тодосъя докторлы, археологлы, Удмуртиысь тодос удысысь дано ужасьлы Маргарита Ивановалы буре ваён пул усьтӥзы. Со сярысь «Удмурт Кенеш» огазеяськонлэн пресс-службаез ивортӥз. Сӥё-дано ужрадэ «Удмурт Кенешлэн» тӧроез Татьяна Ишматова, «Удмурт Кенешлэн» Можга ёросысь ёзэтэныз кивалтӥсь Эдуард Петров, огазеяськонлэн ёзчиосыз, Маргарита Григорьевналэн ӵыжы-выжыосыз но эшъёсыз, дышетскисьёс, Кватчиын улӥсьёс люкаськизы. Озьы ик «Иднакар» музей-заповедникын ӵош ужам эшъёсыз но вуылӥзы. 2020-тӥ арысен заповедник тодосчилэсь нимзэ нуллэ. Татьяна Ишматовалэн верамезъя, ужрадэ люкаськемъёс яркыт, мыло-кыдо, азяз чурыт куронъёс пуктыны быгатӥсь тодосчи сярысь трос гинэ ӟеч кылъёс веразы. Нош «Иднакар» музейын тыршисьёс Кватчиын улӥсьёслы музей сярысь буклетъёс вайизы. Маргарита Иванова 1945-тӥ арын Можга ёросысь Кватчи гуртын вордӥськиз. Можгаысь педучилищеез йылпумъяса, кык ар покчи классъёсын дышетскисьёслы тодон-валан пыӵатӥз. Собере Удмурт пединститутысь историяя факультетын дышетскиз. Удмуртиысь шаертодонъя музейын тыршиз. 1970-тӥ аръёс кутсконын СССР-ысь Тодосъя академилэн археологияя институтэзлэн аспирантураяз тодон-валан люказ. Соку ик диссертацизэ гожтӥз но тодосъя кандидат луиз, нош 1996-тӥ арын - доктор. Кема аръёс ӵоже Россиысь тодосъя академилэн Урал ёзэтысьтыз Эскеронъёсъя удмурт федерал центрлэн Историяя, кылъя но литературая удмурт институтысьтыз кивалтӥсьлэн воштӥсез луыса ужаз. Маргарита Григорьевна удмурт калыклэсь шор дауръёсысь историзэ но лулчеберетсэ эскерон бордын туж трос тыршиз. «Иднакар» карйыллэсь историзэ эскериз Тодосчи трос гинэ гожъяськиз. Солэн шыкысаз 300 пала тодосъя ужъёсыз, пӧлазы 16 монографиос но научно-популярной книгаос, нылпиослы чаклам учебникъёс, пособиос. Докладъёсын калык куспо конгрессъёсы но потаз. Солэн ужъёсыз трос тодосчиосты тунсыкъяськытӥзы но паймытӥзы. 1989-тӥ арын Иднакарын бусыын ик нырысьсэ семинар радъяз. Со сяна, тодосчи шор дауръёсысь археологиысь ужпумъёсты эскеронлы сӥзем симпозиумъёсты ортчытъяз. Та сярысь Маргарита Григорьевна 70-лэсь трос статьяос дасяз. Солэн ӵектэмезъя, «Иднакар» музей инбам улысь музей инлык (статус) басьтӥз. Улонысь 2020-тӥ арын кошкиз. Тодэ вайытом, та дырлы Константин Яковлевлы, Антонина Лисиналы, Геннадий Осиповлы, Василий Михайловлы, Алла Кузнецовалы буре ваён пулъёсты усьтӥзы ини. Соосты Удмуртилэн кунлыкезлы 100 ар тырмон улсын дасязы.  Тегъёс: Мерлык Можга Удмуртия УдмуртКенеш буреваён  